text: I 1946 a mihecaan saka falo a folad safaw siwa a romi’ad ko kahofocan ni Bill Kelinton, i pipaisingan a hofocen cingra, so^linay a ngangan i ci William Jefferson Blythe III, o mipacakayay ko mama ningra, i ’ayaw no kahofoc to saka tolo a folad i, masongtol no paliding a mapatay ko mama ningra. hofoc han ho ci Bill Kelinton i, sacecay sa ko ina ningra a midipot a mipalatamdaw cingraan, mafana’ a minanam to samaanen a midipot sanay a tayal, hiday han no ina ningra a papidipot to akong aci amaan, o mipacakayay to maamaan cangra, itiya ho, adihayay ko mali'angay to caay ka lecad ko fanges a tamdaw, oya akong aci ama: ni Bill Kelinton i, makakanga’ay to roma a finacadan, damsay ko pinangan nangra. I 1950 a mihecaan, misawad to ko ina ni Bill Kelinton naipitilidan no kangkofo i, caay ka halafing, mararamod to aci Roger Clinton, o ina aci Roger Clinton to ko midipotay ci Bill Kelinton, safaw lima to ko mihecaan ningra i, mafalic to ko ngangan, o tadangangan ningra to ci Kelinton hananay. O kato’as ni Bill Kelinton, caay ka fangcal, o mali’angay ko padek a mama ningra, ano komaen to 'epah a malasang ko mama ningra i, miseti’ay milokesay to ina ningra, masafaya’ no padek a mama ca Bill Kelinton a malakaka, safa ni Bill Kelinton ci Roger Clinton Jr. awaay ko karariting nangra a tatosa, caay kalecad ko mama nangra.